Creaţia lui Tudor Jarda 
pe scenele lirice şi de concert bănăţene 


Constantin-Tufan Stan 


REZUMAT - Tudor Jarda a fost o personalitate complexă, un glas unic în istoria muzicii româneşti la sfârşit de 
veac XX, cu abordări componistice inedite, în care a transcris, într-o viziune modală modernă, impregnată de 
parfumul ancestral al sonorităţilor preluate, în copilărie, din universul rural, imaginea unui topos mirific. Cu un 
parcurs biografic sinuos, marcat de tribulaţii sufletești, după refugiul timişorean în urma Dictatului de la Viena, 
Tudor Jarda a asimilat o vastă experienţă muzicală (studii de trompetă, vioară, pian, compoziţie), augmentată cu o 
elevată şi amplă viziune literară, estetică şi filozofică, la care s-a adăugat apetenţa pentru ştiinţele exacte, benefică 
în travaliul şi rigoarea actului componistic. Studiul surprinde episoade semnificative din parcursul unor proiecte 
muzicale (Festivalul „Timişoara muzicală”, „Serile de muzică românească” difuzate de Radio Timişoara), prin 
care Tudor Jarda a dăruit publicului meloman bănăţean, pe podiumurile de concert şi pe scena lirică timişoreană, 
câteva dintre nestematele creaţiei sale. 

1 Etape biografice 


Deşi s-a născut la Cluj (1922) şi a petrecut copilăria în mediul urban (cu anumite episoade în care s-a refugiat în 
„veşnicia” satului), Tudor Jarda s-a dedicat plenar evocării atmosferei ritualice rurale, impregnată de sonoritățile 
instrumentelor pe care a avut prilejul să le cunoască, „dând muzicii culte româneşti opere în care sufletul ancestral 
al folclorului românesc ardelenesc s-a întrupat în mod profund şi autentic”!. Tatăl său, Ştefan, originar din Bistriţa, 
în ţinutul Năsăudului, de formaţie jurist, se stabilise la Cluj, la sugestia magistrului Nicolae Drăganu, reputatul 
lingvist (specializat în onomastică), rectorul Universităţii, pentru a sprijini, în calitate de secretar general, 
organizarea noii instituţii după Marea Unire. În copilărie, la Bistriţa, a avut parte de experiențe complexe, care i-au 
modelat şi rafinat reprezentările auditive, facilitându-i accesul spre tainele marii muzici, impregnate de modalismul 
melosului de sorginte populară. Astfel, a luat lecţii de vioară (graţie profesorului Ionel Şerban, instrumentist în 
orchestra Operei clujene, atinsese un nivel remarcabil, potrivit propriilor sale aprecieri), a dobândit rudimente în 
cântatul la mandolină, dar s-a îndreptat şi spre instrumentele de suflat: pentru a-şi procura o trompetă, de la un 
anticariat din centrul Clujului, a renunţat la bicicletă. 

În 1940, după Dictatul de la Viena, s-a refugiat cu familia la Timișoara, urmând principalele instituţii 
academice de artă transilvănene, Academia Regală de Muzică şi Artă Dramatică şi Opera Română. Având abilități 
în domeniul disciplinelor exacte, s-a înscris mai întâi la Politehnică, apoi, începând cu anul II, impulsionat de 
sensibilele ecouri adolescentine, a frecventat în paralel şi clasa de trompetă a Conservatorului (prof. Dumitru 
Cărbunescu), etalându-şi, mai apoi, talentul într-o formaţie studențească de muzică ușoară, alături de fratele său, 
care era pianist. La scurt timp, a abandonat studiile tehnice, dedicându-se în exclusivitate muzicii: a frecventat 
cursuri academice cu Traian Vulpescu (teoria muzicii), Augustin Bena? şi Lucian Surlaşiu (dirijat coral), Anton 

l Pop, „Tudor Jarda”, 2. 


2 La Timişoara, Augustin Bena a trăit tribulațiile provocate de un nedrept proces de plagiat intentat de urmașii lui Ioan Vidu în 1939, în care 
era clamată o presupusă plagiere a lucrării corale Bobocele și inele (Stan, Ioan Vidu. Doinitorul Marii Uniri, capitolul „Augustin Bena şi loan 
Vidu. Marginalii la un proces de plagiat”). 


3 în perioada 19-22 februarie 1943, la Conservatorul de Muzică și Artă Dramatică din Cluj aflat în refugiu la Timişoara, s-a organizat un 
concurs pentru ocuparea catedrei vacante de cor și dirijat coral. Din comisia de concurs (alcătuită prin ordinul On. Minister al Culturii Naționale 
şi al Cultelor nr. 282890/16 I 1943) au făcut parte: Ştefan Popescu (desemnat de Minister), Sabin Drăgoi (directorul Conservatorului), Lia Pop- 
Popovici şi prof. George Pavel (desemnați de Consiliul Profesoral). Ioan Chirescu și Petre Sergescu (numiți de Minister) au absentat. Prima 
parte a concursului a constat în verificarea actelor din dosar: certificatele de naştere, botez, naționalitate şi origine etnică, situaţie militară şi de 
absolvire a Conservatorului. Au fost depuse opt cereri: Eugen Lazăr, Constantin Silvestri, Achim Stoia, Traian T. Popovici, Lucian Surlașiu, 
Nicolae Ursu, Zeno O. Vancea și Constantin Zamfir (i s-a admis înscrierea deşi depăşise termenul legal). Eugen Lazăr, Constantin Silvestri şi 
Achim Stoia, neprezentând niciun act în afara cererii, au fost excluşi din concurs (E. Lazăr îşi anunţase verbal retragerea, fără a o motiva însă, 

Ronai (dirijat orchestră), George Simonis (istoria muzicii) şi Leontin Anca, dirijorul orchestrei Operei (pian). În 
urma unor remarcabile progrese, în anul IV de studiu i s-a propus să urmeze pianul principal, fiind chiar prezentat, 
în acest scop, Anei Voileanuf. 


2 Refugiul şi anii de studiu la Timişoara. Conferinţele lui Sigismund Toduţă și 
stagiunile concertistice ale profesorilor şi studenţilor clujeni 


După raptul teritorial impus în capitala valsului, printre numeroşii profesori, interpreţi şi învățăcei ai principalelor 
instituţii de învăţământ şi cultură clujene, Academia Regală de Muzică şi Artă Dramatică şi Opera Română, nevoiţi 
să ia calea băjeniei la Timişoara, s-au aflat Liviu Tempea, Zeno Vancea, Sigismund Toduţă, George Pavel, Dorin 
Pop şi Tudor Jarda. 

Zeno Vancea şi-a petrecut anii de refugiu, între 1940 şi 1945 ca profesor de contrapunct şi istoria muzicii la 
Conservatorul Municipal din Timişoara, corepetitor, pianist acompaniator şi dirijor la Opera Română din Cluj- 
Timişoara (1941-1943). Episodica sa experienţă dirijorală (a condus orchestra Operei din Cluj-Timişoara o singură 
stagiune — 1941-1942 —, în două reprezentații, cu Orfeu şi Euridice de Gluck) a fost întreruptă, potrivit propriei 
sale mărturisiri, în urma unor jocuri de culise iniţiate de George Pavel, care „era invidios şi se temea să nu am 
succese mai mari decât el”, fiind nevoit, în cele din urmă, să-şi prezinte demisia5. 

Unele catedre ale Conservatorului de Muzică şi Artă Dramatică clujean aflat în refugiu în capitala Banatului 
au fost completate, în anul 1943, prin cooptarea ca profesori definitive: a Elenei Lucreția Bulandra (catedra de 
dicţiune, dramă şi comedie), fostă studentă a Aristiţei Romanescu şi a maestrului Constantin Nottara, a lui Iosif 
Vanciu (originar din Lugoj), actor, deopotrivă artist liric (cu episodice colaborări la Opera Română clujeană), a lui 
Sabin V. Drăgoi, afirmat deja ca un corifeu al şcolii componistice naționale, multiplu laureat al prestigiosului 
premiu național de compoziţie patronat de George Enescu, şi a lui Ioan Jurca, la catedra de contrabas. 

În contextul dramaticilor ani din timpul celei de-a doua conflagrații mondiale, peisajul cultural timişorean a 
fost îmbogăţit prin organizarea, sub egida Institutului de Cultură Italiană, Filiala Timişoara, a unui ciclu de 
conferinţe muzicologice. Astfel, în 4 martie 1943, dr. Sigismund Toduţă, asistent-corepetitor la Conservatorul 
de Muzică şi Artă Dramatică şi corepetitor la Opera Română din Cluj-Timişoara (a activat în această ipostază la 
instituţia lirică în stagiunile 1943-1944 şi 1944-1945, după ce, fiind rănit pe front, fusese lăsat la vatră), a ţinut o 
prelegere, în sala festivă a Liceului Comercial din Timişoara, despre Polifonia instrumentală din secolul al XIV-lea 
până în secolul al XVIII-lea, în cadrul unei conferinţe din ciclul Evoluţia muzicii italiene de la începuturile ei până 
azi, eveniment organizat de Institutul de Cultură Italiană”. În primul capitol, tânărul doctor în muzicologie (titlu 
obţinut în 1938, cu summa cum laude, la Pontificio Istituto di Musica Sacra din Roma) a vorbit despre geneza 
polifoniei instrumentale, trecând în revistă amplul registru repertorial din literatura pentru clavicembalo şi organo, 
detaliind câteva secvenţe semnificative din opera de sinteză a lui Girolamo Frescobaldi, unul dintre primii 
compozitori care evidenţiază specificul timbral („arta lui aduce ecoul tradiţiei mistice amalgamate cu umanitatea 
modernă”), contribuţie asemănătoare ca importanţă celei înfăptuite de Palestrina. Au fost rememorate importantele 
contribuţii ale lui Bernardo Pasquini, care a dezvoltat forma partitei (reuşind „infiltrarea elementelor de dans în 
muzica cultă”), şi Scarlatti (care, prin sonatele bistrofice, „tinde către bogata ornamentaţie a barocului”). În partea 
a Il-a a prelegerii, Sigismund Toduţă, enumerând câţiva dintre principalii creatori care au desăvârşit polifonia 
instrumentală a secolelor XVII şi XVIII, a menţionat „dialectica sonoră” din opusurile lui Corelli, contribuţia lui 
Tartini, care, „pe lângă scăpărătorul brio transformat în puternic mijloc simfonic, aduce, prin spiritul dramatic al 
Sonatelor, accentele care preludiază atmosfera romantică”, complexitatea şi originalitatea lui Vivaldi, un „Tiziano 
al muzicii”, care a produs o covârşitoare înrâurire asupra secolului următor, prin „structura spirituală a 
conţinutului” şi „echilibrul desăvârşit al formelor”. Într-o afirmaţie concluzivă, Sigismund Toduţă a subliniat că 


iar în privinţa lui Achim Stoia, mama acestuia anunţase în scris comisia despre imposibilitatea prezenţei sale din pricina mobilizării pe front). 
Probele concursului: 1. Verificarea documentelor depuse la dosar; 2. Evaluarea activităţii artistice şi didactice; 3. Recitalul (căruia i s-a adăugat 
şi un colocviu) — instruirea și dirijarea unei scene alese de către candidați dintre cele patru opere şi oratorii din programa de concurs, cu 
colaborarea, alternativă, a Corului Operei şi a Conservatorului: Mama lui Ștefan cel Mare de Gheorghe Dima (T. Popovici), Martha de Flotow 
(Lucian Surlaşiu), Samson de Händel (N. Ursu) şi Creaţiunea de Haydn (C. Zamfir); 4. În urma tragerii la sorți, în şedinţa din 24 februarie, 
candidaţii au interpretat un imn liturgic: Imnul Împărtășirii — Doamne, buzele mele vei deschide de Gavriil Musicescu (L. Surlaşiu), Sfinte 
Dumnezeule de D. G. Kiriac (N. Ursu), Imnul Împărtășirii — Lauda Domnului de G. Musicescu (C. Zamfir); 5. Lecţii de practică didactică: 
Iiisus Prunc de P. I. Ceaikovski (Lucian Surlaşiu, cu colaborarea studentului Silviu Cloe), Pescarul de D. G. Kiriac (N. Ursu, cu colaborarea 
studentului Adeobat Coruţiu) și La fântână de Augustin Bena (C. Zamfir, cu colaborarea studentului loan Românu). Comisia de jurizare l-a 
desemnat câştigător pe Lucian Surlaşiu, dar Ștefan Popescu a făcut opinie separată, neacceptând decizia finală (Arhivele Naţionale Cluj- 
Napoca, Fondul Conservatorul de Muzică şi Artă Dramatică). 


4 Nedelcuţ, Cu Tudor Jarda despre Tudor Jarda. 
5 Stan, Banat. Miscellanea musicologica, capitolul „George Pavel, primul dirijor al Filarmonicii Banatul din Timişoara”, 305-329. 
6 Dacia 5, nr. 21 (Timişoara 1943): 2, şi Dacia 5, nr. 22, (Timişoara 1943): 7. 


7 „Conferința dlui prof. dr. Toduţa despre Polifonia instrumentală din secolul al XIV-lea până la secolul al XVIII-lea”. Dacia 5, nr. 52 
(Timişoara 1943): 7. 

„cel mai luminos capitol din istoria muzicii italiene, polifonia instrumentală, rămâne ca un corp de o deosebită 
puritate, ca o etapă cu [o] adevărată înaltă stimă [faţă] de artă”. În finalul conferinţei, Mircea Popa, Vasile Boar, 
Iuliu Lang şi Adeodat Coruţiu, de la Opera Română din Cluj, au executat, „cu deosebită grijă şi dispoziţie 
stilistică”, Concertul în Fa major pentru 3 viori şi pian de Vivaldi. Tudor Jarda, prezent, probabil, la conferințe, 
interferase cu creaţia lui Sigismund Toduţă în 1939, la Blaj (unde maestrul îşi exercita profesoratul), când audiase 
Psalmul 101, dirijat de Celestin Cherebeţiu. 

Cel de-al patrulea episod din ciclul conferinţelor privind evoluţia muzicii italiene s-a desfăşurat în 11 martie, 
avându-l ca protagonist pe prof. Cornel Givulescu, care a propus auditorilor din sala festivă a Liceului Comercial 
o incursiune în Arta cântului italian. Belcantoul şi reprezentanţii săi cei mai iluştri. Au exemplificat soprana Lya 
Hubic (cavatină din Bărbierul din Sevilla şi o arie din Don Pasquale) şi tenorul Paul Mazilu (cavatină din Bărbierul 
din Sevilla şi o arie din Elixirul dragostei). 

Sub aceleaşi auspicii, în 8 aprilie (la puţin timp după ultimul concert susținut de George Enescu, în 31 martie, 
la Timişoara), după conferinţa care a încheiat ciclul dedicat muzicii italiene (Muzica italiană contemporană), 
rostită de Zeno Vancea, în cadrul audiţiei muzicale ce a ilustrat expunerea, Sigismund Toduţă a acompaniat-o pe 
Livia Pop, solistă la Opera Română, care a interpretat două cântece de Pizzetti?. 

În 22 februarie 1944, dr. Sigismund Toduţă a poposit la Lugoj, dându-și concursul ca acompaniator la pian la 
recitalul tenorului Octavian Rabal şi al sopranei Ileana Pavel, fiica lui George Pavel, prim-dirijorul Operei Române 
din Cluj-Timişoara (ambii cu ascendență lugojeană)!0, susţinut pe scena Teatrului „Traian Grozăvescu” (Ileana 
Pavel s-a auto-acompaniat la pian şi acordeon, schimbându-și costumaţia înaintea fiecărei piese)!!. 

Dincolo de dramatica experienţă a refugiului, care a presupus un anevoios proces de acomodare (organizatorică 
şi repertorială) a colectivelor artistice ale celor două instituţii clujene, impactul asupra publicului meloman 
bănăţean a fost unul extrem de benefic. După o episodică activitate a aşa-numitului Teatru al Banatului 
(27 octombrie-—3 decembrie 1934), constituit din membrii companiei conduse de Marioara Cinsky-Nicolau, 
iubitorii scenei lirice din Timişoara (unde acordurile din Flautul fermecat răsunaseră la doar 5 ani de la premiera 
vieneză!) şi Lugoj, un burg apropiat fizic şi spiritual, oraşul muzicii (fragmente din capodopera mozartiană au 
răsunat pe scena vechiului Teatru lugojean în 181112), au avut şansa să fie concitadini, timp de mai multe stagiuni, 
cu membrii celor două prestigioase instituţii transilvănene, care au înnobilat viaţa muzicală bănăţeană. 


3 Reîntoarcerea la matricea spirituală 


După război, Tudor Jarda s-a întors la Cluj, unde se va iniţia în compoziţie cu George Simonis, apoi cu Mihail 
Andreescu-Skeletty. După episoadele anterioare, când, într-o oarecare măsură, se inițiase în tehnica unor 
instrumente de suflat, cu claviatură sau coarde, îmbogăţindu-şi experiența auditivă (ceea ce se va dovedi de bun 
augur în arta sa componistică), Tudor Jarda a mai adăugat, de nevoie, unul — percuţia, devenind „timpanist” în 
orchestra Operei. Cu un ton şăgalnic, Jarda îşi justifica imprevizibila aventură în relatările sale autobiografice: 
„Voiam să mă însor, nu aveam bani şi am văzut că s-a afişat un post liber la percuție. Mă gândeam că pot învăţa 
eu, că nu este greu, şi m-am dus la Sabin Drăgoi să mă angajeze. [...] Odată, într-un spectacol, am rămas singur 


8 Dacia 5, nr. 56 (Timişoara 1943). În 14 martie, Filiala Timişoara a Ateneului Român a organizat un concert în sala Palatului Cultural, ale 
cărui beneficii urmau să alimenteze fondul Darului Ostaşului, cu participarea unui ansamblu cameral al profesorilor Academiei de Muzică 
şi Artă Dramatică din Cluj (orchestră fondată în anii 1927-1928), alcătuit din Ecaterina Fotino-Negru (pian), Ana Voileanu-Nicoară (pian), 
Romulus Cionca (vioară), Flor Brevimann (violoncel), Dumitru Dumitrescu (oboi), Constantin Stihi (flaut), Vasile Hudrea (clarinet), 
Nicolae Jurca (fagot) şi Gheorghe Popa (corn). Au fost interpretate lucrări de J. S. Bach (Ciacona, solist: R. Cionca), Sabin Drăgoi (Hodoroaga 
şi Zdrăngănita, pentru pian solo), Marțian Negrea (Impresii de la sat; în Alunelul, pian solo: E. Fotino-Negru), J. S. Bach (Sarabandă; violoncel 
solo, în Siciliana: Flor Brevimann, acompaniat la pian de A. Voileanu-Nicoară) — în partea I; Mozart (Rondo în la minor), Brahms (Baladă în 
si minor), Daquin (Le Coucou, pian solo: A. Voileanu-Nicoară), Beethoven (Temă cu variaţiuni), Mozart (Menuet) şi Haydn (Presto, la flaut: 
C. Stihi, oboi: D. Dumitrescu, clarinet: V. Hudrea, fagot: N. Jurca, corn: Gh. Popa) — în partea secundă (Dacia 5, nr. 59, Timişoara 1943: 7, şi 
Dacia 5, nr. 67, Timişoara 1943, 2). În viaţa concertistică timişoreană, extrem de generoasă în condiţiile în care, în mod normal, muzele ar fi 
trebuit să tacă, copleşite de ororile celui de-al Doilea Război Mondial, s-au impus, în 17 şi 18 martie, şi concertele Orchestrei de Cameră din 
Berlin, aflată sub bagheta lui Hans von Benda, cu colaborarea violonistului italian Vittorio Brero (Dacia 5, nr. 56 şi 66, Timişoara 1943, 7). 
A doua zi, în 15 martie, în sala festivă a Liceului Comercial, sub egida Academiei de Muzică şi Artă Dramatică din Cluj la Timișoara, a fost 
prezentată „producțiunea I a elevilor”. Și-au dat concursul: pianiștii S. Țepeneag, și I. Pavel (clasa prof. E. Fotino-Negru), I. Leiten 
(A. Voileanu-Nicoară), violonista T. Bura (R. Cionca), M. Serafin, Ștefan Mărcuş, S. Florea-Soltisky (canto — prof. M. Nicolescu şi 
L. Pop-Popovici), flaut (D. Pop — prof. C. Stihi), harpă (I. Pavel — prof. E. Capatti) şi actorie: E. Cenariu (N. Voicu), M. Săniuţă (E. Bulandra), 
M. Ungur (I. Vanciu), Gh. Stoian (N. Voicu), M. Lăzăreanu (I. Vanciu) (Afişul concertului, Arhivele Naţionale Cluj-Napoca, Fond: 
Conservatorul de Muzică şi Artă Dramatică Cluj); cf. Festivalul de sfârşit de an al Conservatorului de Muzică şi Artă Dramatică din Cluj la 
Timișoara, din 11 iunie 1943, susținut pe scena Teatrului Naţional (Arhivele Naţionale Cluj-Napoca, Fond: Conservatorul de Muzică şi Artă 
Dramatică Cluj). 


9 Dacia 5, nr. 82 (Timişoara 1943): 7. 
10 Stan, „Dirijorul George Pavel şi prezența muzicienilor clujeni în Banat după Dictatul de la Viena”. 
11 Răsunetul 23, nr. 7 (Lugoj 1944): 5 şi Răsunetul 23, nr. 10 (Lugoj 1944): 2. 


12 Stan, Banat. Miscellanea musicologica, capitolul „Flautul fermecat la Lugoj în 1811”, 140-142. 

la timpan, la xilofon şi gong. Era imposibil de executat şi am luat-o pe nevastă-mea să bată gongul la semnul 
maestrului”!5. 

O nestăvilită dorinţă de expansiune intelectuală, poate o predispoziţie pentru meditaţie, i-a trezit imboldul, în 
perioada 1945-46, de a urma cursuri de filozofie. A avut şansa să asiste la prelegerile lui Lucian Blaga (care-l vor 
marca şi-l vor inspira în creaţie), dar a asimilat şi elemente de estetică (Liviu Rusu), istoria filozofiei (D. D. Roşca) 
şi psihologia educaţiei. Nicolae Mărgineanu, magistrul de psihologie, i-a transmis un îndemn, devenit deviză în 
prodigioasa sa activitate didactică: „Un profesor trebuie să-și iubească elevii, să nu fie nervos în clasă, căci în acest 
fel lecţia este eşuată. Ca profesor, trebuie să fii bine dispus“. 


4 Creaţiile lui Tudor Jarda pe scena lirică timişoreană 


În stagiunea 1963-1964, pe scena Operei Române din Timişoara, au fost dăruite iubitorilor artei lirice cinci 
premiere: Turandot de G. Puccini, Mignon de Ambroise Thomas, Isteața de Carl Orff, baletul În calea trăsnetului 
de Kara Karaev şi drama muzicală într-un act Pădurea vulturilor de Tudor Jarda, într-o variantă revizuită — 
premiera absolută avusese loc la Cluj în 1961 (în prezenţa autorului, care, în general, refuza să asiste la premierele 
creaţiilor sale!5), spectacol dedicat celor patru lustri scurși de la pretinsa „eliberare” a patriei. 

dând toată atenţia şi pasajelor lirice”. Regizorul, Alexandru Szinberger, directorul Operei Maghiare din Cluj, a 
reuşit să evidenţieze „caracterele de bază ale personajelor”. „Scenografia [autor: Constantin Râpeanu] a prezentat 
un decor simplu şi expresiv, pus în slujba evidenţierii conţinutului operei”. Lucia Ambruş (rolul Anuţa) şi Nicolae 
Zaharie (Costin) au interpretat „cu sensibilitate şi printr-o remarcabilă stăpânire a resurselor vocale”, iar Mira 
Popescu şi Mircea Mavrodin au realizat „creaţii de o înaltă ţinută artistică, atât sub aspect scenic, cât şi prin forța 
de pătrundere a redării vocale”!6. 

Dreptul la viaţă, alegorie lirică de Tudor Jarda (libretul: Daniel Drăgan), a fost montată în premieră pe scena 
lirică timişoreană în 25 iunie 1985 (prima audiție absolută: Cluj, 1984), sub bagheta lui Ion Iancu, în regia lui 
Dumitru Gheorghiu şi în viziunea scenografică a lui Grigore Gorduz. Opusul (după un libret de Corneliu Rusu şi 
Pompiliu Gâlmeanu) a fost prezentat sub egida Festivalului „Cântarea României”, faza finală. Sunt evocate 
evenimentele revoluţionare din anul 1933, desfășurarea conţinutului libretului reliefând două planuri: clasa 
muncitoare (constituită în personaj colectiv) şi eroul simbolic Iovan Iorgovan. Deși au uzat de modeste mijloace 
tehnice, membrii staffului regizoral, apelând „la uzanţele regizorale aparținând spectacolului de teatru modern” 
[...], au reuşit „un echilibru fericit între cele două planuri de acţiune. Cu un minimum de mijloace scenice, cei trei 
realizatori [Dumitru Gheorghiu, Grigore Gorduz şi Rodica Raffai] îmbină original prim-planul cu momentele de 
tutti, reuşind un echilibru fericit între cele două planuri de acţiune, precum şi atmosfera de sobrietate cerută de 
caracterul piesei”. Percepută de cronicarul periodicului timişorean Drapelul roșu ca o „Sinteză echilibrată a creaţiei 
culte cu intonaţiile cântecului de masă şi cel de inspiraţie folclorică”, partitura a generat anumite dificultăți 
interpretative. Autoarea cronicii, printr-un ton elogios, consemna, în final, „Fineţea psihologică în interpretarea 
Teodorei Ciucur, dramatismul şi bogăția de nuanţe a trăirilor mezzosopranei Lucia Kriska, precum şi calitățile 
vocale şi prezenţa scenică a soliștilor Dorin Văidean şi loan Pribac. Sarcina realizării unei orchestraţii şi partituri 
corale dificile a revenit experimentatei conduceri muzicale, maeștrilor Ion Iancu şi Damian Vulpe”. 


5 Creaţia corală la Timișoara, Lugoj şi Reşiţa. Tudor Jarda în conștiința melomanilor 
bănăţeni 


Evocând tonul amuzant al unei epistole trimise de Ion Românu din Iaşi colegilor timişoreni (1963), loan Tomi 
redă conţinutul răspunsului acestora, apoi, în acelaşi context, ne oferă câteva pasaje din reacția lui Jarda („un 
muzician ardelean [...] contondent prin umorul său mioritic”) transmis lui Ion Românu, dirijorul Corului 
Filarmonicii „Banatul”: „Dragă Ioane, Primesc cu dragă inimă veşti de la tine, de la voi toți. Dar vai, vai şi iar vai! 
Cu întristare, gândind că multe din cele ale noastre sunt trecute — Nu tu vin, nu tu răchie, nu tu coniacuri, nu tu 
beri şi alte asemenea plăceri. Dacă te-ai lăsat şi de tutun, însemnă că te-ai lăsat «die tătie tri» (cum zice Cherebeșiu). 


3 Nedelcuţ, Cu Tudor Jarda despre Tudor Jarda, 13-14. 
4 Nedelcuţ, Cu Tudor Jarda despre Tudor Jarda, 14. 


5 „Dintotdeauna a arătat a pune puţin preț pe ceremonii, solemnități, titluri, mondenități; s-a întâmplat chiar să evite a fi prezent în sală la 
vreo primă audiție a vreunei lucrări a Domniei-Sale” (Pop, „Tudor Jarda”). 


6 Citatele referitoare la premiera cu Pădurea vulturilor, în N. Nicolau, „Premieră festivă, Pădurea vulturilor pe scena Operei de Stat”, în 
Drapelul roșu, Timişoara, august 1964; cf. Giurgiu, S-a ridicat cortina, Monografia Operei Române din Timişoara. 50 de stagiuni, 108. 


7 Bratu, „Spectacol de excepţie. Premiera Dreptul la viaţă de Tudor Jarda” ; cf. Giurgiu, S-a ridicat cortina, Monografia Operei Române din 
Timişoara. 50 de stagiuni, 207. 

Îţi doresc succes la concurs, multe salutări lui Surlaşiu, lui Emandi, Hodrobot — Odrobot (care trebuie să-mi trimită 
o documentaţie, Suta), Ilin şi ceilalți. Cu drag, T. Jarda. P. S. 1 Cui nu-i place, să ne pupe-n cursul săptămânii 
viitoare P. S. 2 Am auzit că a fost pe la «Cimişoaray» celebrul violonist Mârza — Scrie-mi despre acesta. T. J.”!8, 

În 1970, profesorul și dirijorul Ion Românu, o personalitate care a marcat evoluţia artei corale bănăţene, a fost 
avansat la gradul de profesor universitar titular: printre cei ce l-au caracterizat şi au făcut recomandări (D. D. Botez, 
şeful catedrei de dirijat de la Conservatorul bucureștean, Alexandru Paşcanu, Achim Stoia, rectorul Academiei de 
Arte „George Enescu” din Iaşi, George Pascu, Ion Pavalache, dirijorul Corului „Gavriil Musicescu” din laşi) s-au 
aflat maeştrii clujeni Dorin Pop şi Tudor Jarda!?. 

Un eveniment inedit în viaţa muzicală timişoreană l-au reprezentat aşa-numitele „Seri de muzică românească” 
ale Studioului de Radio Timişoara, prima ediţie fiind programată în 1974, întregul ciclu de concerte, muzică de 
cameră, vocală şi instrumentală, bucurându-se de privilegiul difuzării live (aspect neobişnuit în epocă!) la Radio 
Timişoara. Structura repertorială a celei de-a doua ediţii, desfăşurată în 18 februarie 1975, a cuprins 10 titluri de 
opusuri de muzică vocală (lied) şi instrumentală, dintre care şase au fost prime audiții absolute. Creaţia de lied a 
fost reprezentată de Vasile Ijac (La mijloc de codru des, pe versuri de Mihai Eminescu) şi loan Tomi (liedul 
Bătrânul pădurar şi Două miniaturi pentru pian). Repertoriul coral, prezentat de Corul de Cameră „Menestrelli” 
al Universităţii din Timişoara, dirijat de Doru Murgu, a cuprins lucrări de Remus Georgescu (Primăvara, o variantă 
corală a liedului omonim), Nicolae Ursu (Lino, Leano — De doi) şi Tudor Jarda (În marea trecere — în primă 
audiție), o lucrare „emoţionantă”, potrivit cronicarului”. 

La ediţia a IV-a a Festivalului „Timişoara muzicală” (1975), invitată de onoare a fost corala „Cappella 
Transylvanica” a Conservatorului „Gheorghe Dima” din Cluj-Napoca, dirijată de Dorin Pop, un ansamblu etalon 
al genului, cu un impact deosebit în rândul melomanilor din capitala Banatului. În partea secundă, programul a 
cuprins, pe scena sălii de concert a Liceului de Muzică „Ion Vidu”, un evantai din creaţia maeștrilor clujeni: Tudor 
Jarda (cinci opusuri, între care Imn festiv), Sigismund Toduţă (A4rhaisme), Hans Peter Türk şi Vasile Herman. În 
final, a fost oferit un bis cu un opus din creaţia lui Adrian Pop. „Secţiunea secundă a explicitat argumentele pentru 
care creatorii clujeni, şi în primul rând Tudor Jarda, au dedicat dirijorului un număr mare de lucrări”?!. 

Sub egida ediției inaugurale a Festivalului Naţional „Cântarea României” (1976), etapa interjudeţeană 
(la concurenţă cu ediţia a V-a a Festivalului „Timişoara muzicală”), publicul timişorean a audiat concertul Corului 
Filarmonicii „Banatul”, dirijat de Diodor Nicoară. În repertoriu: Tudor Jarda (Mă luai, luai), Al. Flechtenmacher, 
Ionel Brătianu, loan Tomi, Diodor Nicoară, Vasile Donose, Doru Popovici, Mircea Neagu, Mihai Moldovan, 
Vasile Spătărelu şi Remus Georgescu”. 

Festivalul „Timişoara muzicală”, ediţia din 1978, a programat concerte, susținute de Corul Filarmonicii 
„Banatul”, la Timişoara şi Reşiţa (ca extensie a Festivalului). În preambulul programului: Negro Spirituals Songs, 
iar în partea secundă, şase prime audiții din literatura corală contemporană românească: Mircea Neagu (Din Bihor), 
Tudor Jarda (Pan), Doru Popovici (Balada lui Iancu), Nicolae Boboc (Fiica ce-i mi-ți dare), loan Tomi (Joc — 
Ugina brugina), Alexandru Paşcanu (Chindia). Ca ecou al concertelor, Doru Murgu menţiona în periodicul 
timişorean Orizont: „Aş consemna aici momentele de emoție şi sărbătoare, care au însemnat în fapt dialogul creator 
— auditor — interpret; am putut descifra pe chipurile compozitorilor revelaţia născută din cea dintâi întâlnire cu 
germinaţia forului lor interior, căldura aplauzelor”2. 

Format la şcoala dirijorală a Academiei de Muzică „Gheorghe Dima” din Cluj-Napoca, sub înrâurirea lui Tudor 
Jarda, Dorin Pop, Dan Voiculescu şi Romeo Ghircoiaşu, Remus Taşcău, dirijorul Corului de Cameră „Ion Vidu” 
din Lugoj, a promovat cu obstinaţie creaţia lui Tudor Jarda. În marea trecere, pe versurile lui Lucian Blaga, şi 
La casa di peste drum, incluse în repertoriul permanent (alături de Pan şi Sfinte Dumnezeule), au fost interpretate 
de nenumărate ori pe scenele de concert lugojene, dar şi la Timişoara, sub egida festivalului „Timişoara muzicală”, 
Sighişoara (Festivalul „Castrum Sex”) şi cu prilejul turneelor concertistice efectuate peste hotare: Germania 
(Mainz), Franţa (Paris), Elveţia (biserica ortodoxă românească din Geneva). În Ţara Cantoanelor, studioul Audio 
Production din Bienne a editat un CD, care cuprinde miniaturi corale, laice şi religioase, un spaţiu semnificativ 
fiind dedicat creaţiilor româneşti contemporane: Tudor Jarda, Alexandru Paşcanu, Marțian Negrea”. 


18 Tomi, Dirijorul Ion Românu, 120-121. În aceeaşi notă, Tudor Jarda a transmis posterității o apreciere intrată în folclor şi devenită butadă, 
bun folcloric: „La noi în «Conzervatory e ca-n Policlinică: unde te-ntorci, tot de doctori dai...” (Pop, „Tudor Jarda”). 


19 Tomi, Dirijorul Ion Românu, 182-183. 
20 Tomi, Acreditări în lumea muzicii, 49-51; cf. Doru Murgu, „Serile de muzică românească — o nouă ediţie”. 


21 Tomi, Filarmonica „Banatul Timişoara, 165-166; cf. Vulpe, „Festivalul «Timișoara muzicală». Devoţiune pentru relevarea artei corale 
românești” (Drapelul roșu 32, nr. 9437, Timişoara, 27 mai 1975), în Solidar cu podiumul de concert, 207-208. 


2 Tomi, Filarmonica „Banatul ” Timişoara, 167. 


23 Tomi, Filarmonica „Banatul ” Timişoara, 168-169; cf. Vulpe, „Evoluţii de vârf în festival” (Drapelul roșu 35, nr. 10374, Timişoara, 4 iunie 
1978), în Solidar cu podiumul de concert, 66. Opusuri de Tudor Jarda în structura repertorială a Corului Filarmonicii „Banatul”: Pan, Bun 
gând s-o gătitu, Cari pe Heruvimi, Colo jos în prundurele, Hop, tup, tup, În marea trecere, La casa di peste drum, Mă dusei în târg la moți, 
Mă luai, luai, Pe dealu cu stânjenele, Slobozi-ne gazdă-n casă, Suita de pe Someş, Ș-asară m-au mâniatu (Tomi, Filarmonica „Banatul ” 
Timişoara, 215-216). 


24 Stan, De la Reuniunea Română de Cântări şi Muzică la Corul „on Vidu”. 

Concluzii 


Complexa personalitate a lui Tudor Jarda, varietatea genurilor abordate (creaţie corală, instrumentală şi cea 
destinată scenei lirice), s-au constituit într-o permanentă atracție pentru exigentul public meloman bănăţean. 
Tratarea modernă a melosului de sorginte folclorică, prin utilizarea unui rafinat limbaj modal, a deschis orizonturi 
novatoare creaţiei de gen, impulsionând evoluţia muzicii corale. Etapa biografică timişoreană, în care a fost 
implicată o întreagă pleiadă de magiştri, interpreţi şi studenți clujeni, a determinat statuarea unei sui-generis 
empatii, care a reverberat, de-a lungul timpului, în emoţionante episoade concertistice, sub semnul 
profesionalismului. 

